SET ภาคบ่ายร่วงกว่า 10 จุด ตามตลาดหุ้นยุโรปเปิดลบ-จับตากรีซ
SET ภาคบ่ายร่วงกว่า 10 จุด ตามตลาดหุ้นยุโรปเปิดลบ-จับตากรีซ
30 มิ.ย. 2558

ผู้สื่อข่าวรายงานว่า ตลาดหุ้นไทยต้นภาคบ่ายไหลลงกว่า 10 จุด โดย ณ เวลา 15.16 น. ดัชนี SET อยู่ที่ 1,501.00 จุด ลดลง 10.19 จุด หรือ 0.67% ด้วยมูลค่าซื้อขาย 26,962.31 ล้านบาท สวนตลาดภูมิภาค โดยมีแรงเทขายหุ้นขนาดใหญ่ โดยเฉพาะกลุ่มแบงก์,กลุ่มพลังงาน และSCC เพื่อลดความเสี่ยง
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)หรือ MBKET ระบุในบทวิเคราะห์วันนี้(30 มิ.ย.)ว่า ตลาดหุ้นไทยในช่วงบ่ายปรับตัวลงกว่า 10 จุด ทำให้อ่อนกว่าตลาดหุ้นอื่นในภูมิภาคเอเชีย ซึ่งเมื่อวานนี้ตลาดบ้านเราก็แข็งกว่าตลาดเพื่อนบ้านด้วย วันนี้ก็ดูอ่อนลง อาจเป็นเพราะนักลงทุนต้องการลดความเสี่ยง เพราะวันพรุ่งนี้(1 ก.ค.)ตลาดจะปิดทำการด้วย และเรื่องของกรีซยังต้องติดตามดูคืนนี้ต่อไป เพราะกรีซครบกำหนดชำระหนี้ในวันนี้ด้วย  
นอกจากนี้ ตลาดบ้านเราจะเห็นได้ว่า หุ้น BIGC, BAY, SCCC, SPALI เป็นต้น ในกลุ่ม SET50 ก็ได้ปรับตัวลงทำให้ไปฉุดดัชนีฯด้วย พร้อมให้กรอบการแกว่งไว้ที่ 1,495-1,520 จุด
อย่างไรก็ดี นักลงทุนที่รับความเสี่ยงน้อยก็สามารถเลือกลงทุนในหุ้นที่ให้ปันผลดีได้ อย่างหุ้น INTUCH เป็นต้น ส่วนนักลงทุนที่รับความเสี่ยงได้สูง ก็เป็นโอกาสที่จะเข้าซื้อได้เมื่อราคาหุ้นปรับตัวลงแรง อย่างหุ้นในกลุ่มรับเหมาก่อสร้าง ที่ไม่เกี่ยวข้องกับเรื่องกรีซ และจะพึ่งงานในประเทศ ซึ่งมองว่าสามารถเข้ามาเทรดดิ้งได้